Þingræður haldnar á Alþingi Íslendinga



Herra forseti. Hv. heilbr.- og félmn. hefur athugað þetta frv. og mælir einróma með, að það verði samþ. eins og það liggur fyrir. Frv. er flutt af hæstv. ríkisstj. og er afleiðing af gerðum samningi milli Landssambands íslenzkra útvegsmanna og sjómannasamtakanna, sem gerður var 3. jan. s. l., en þá var svo ákveðið á milli þessara aðila, að þeir skyldu beita sér fyrir því við ríkisstj. og Alþingi, að breyting yrði gerð á yfirstandandi Alþingi á tryggingalöggjöfinni til hækkunar slysabóta sjómannatryggingarinnar um 100%. Þetta er það, sem felst í frv. og annað ekki og ég tel ekki ástæðu til að fara um það fleiri orðum.



Herra forseti. Þetta frv., sem hér liggur fyrir nú, er til 2. umr., en rétt á eftir eru á dagskránni brtt. við sömu lög og þetta frv. er brtt. við og í Nd. er í dag rætt enn eitt frv. um breyt. á sömu lögum, öll á almannatryggingalögunum. Það frv., sem liggur fyrir seinna á dagskránni, er ekki komið enn þá til umr. hér, þótt það liggi fyrir að gera það. Hæstv. ráðh. mun gera grein fyrir því, þegar að því kemur, vona ég, þó að hann sé í Nd. núna. Nú er spurningin, hvernig á með þetta að fara. Það er alveg sýnilegt, að frv. verða alltaf tvö samþ., annars vegar frv., sem verið er að gera að lögum í dag í Nd., og hins vegar sjálfsagt þetta frv., sem við setjum nú til 3. umr. eftir örfá augnablik. En þá kemur spurningin, áður en það frv., sem við nú ræðum, kemur til 3. umr.: Á þá ekki að reyna að sameina þessi tvö frv., sem við erum með bæði í dag á dagskránni? Ef það er meining hæstv. ríkisstj., að þau fari bæði í gegn, þá er náttúrlega sjálfsagt fyrir n., sem nú fær þetta frv. til meðferðar, sem við nú erum að ræða, að bíða með það, þangað til hún er búin að athuga frv., sem nú kemur frá ríkisstj. og er til 1. umr. hér í dag. Annars er náttúrlega fyrir neðan allar hellur að láta fyrir sama þingið með dálitlu millibili þrjú frv. til breyt. á einum og sömu lögunum, svo að maður, sem eftir tvö eða þrjú ár vill sjá, hvað eru lög í almannatryggingunum, hann flettir upp þingtíðindum nú í ár og sér, að þarna hefur verið gerð við þau breyting, - en hvernig á honum að detta í hug, að sama þingið hafi verið að leika sér að því að eyða tíma í að gera þrjár brtt. við sama frv og semja þrjú lög til að breyta þeim? Ég vil biðja n. að athuga þetta. Ef það er meining hæstv. ríkisstj., að þetta frv., sem hún leggur fram í dag, eigi að fara í gegnum þingið, frumvarp, sem mun hafa í för með sér nokkra milljónatugi í útgjöld, þá þarf að reyna að sameina það þessu frv., sem við erum með núna og það vil ég biðja n. að athuga vel, áður en hún kemur með þetta frv. aftur til 3. umr.



Herra forseti. Þetta mál um sýsluvegasjóðina vildi ég biðja hæstv. forseta að taka út af dagskrá. Ástæðan er sú, að strax eftir 1. umr. málsins hafði samgmn. fund um málið. Á þann fund komu þeir hv. 1. þm. Eyf. (BSt) og hv. 2. þm. Árn. (SÓÓ) og óskuðu eftir að mega lýsa brtt. við þetta frv., sem þeir hugðust flytja, eða þó öllu heldur vildu biðja n. að flytja. Þeir afhentu n. skriflegt uppkast að þessari brtt., ag höfum við haft það síðan. Mér var þá falið að eiga viðræður við vegamálastjóra um þessa brtt., því að við vildum gjarnan leitast við að ná samkomulagi innan n. um frv., svo að því yrði frekar hraðað í gegnum þessa hv. deild. Vegamálastjóri gat fallizt á þessa brtt. að nokkru leyti. Nú er búið að útbýta henni hér sem þskj., og till. er flutt af þessum hv. þm., sem ég nefndi, en hv. 1. þm. Eyf. liggur veikur og getur ekki tekið þátt í þessum umr. Ég gat komið skilaboðum til hans í morgun til þess að fá vitneskju um það, hvort hann óskaði eftir, að þessu yrði eitthvað frestað vegna veikinda hans, og óskar hann eindregið eftir því, að málið sé tekið út af dagskrá að þessu sinni. Þetta ætti ekki að þurfa að hindra málið neitt eða a.m.k. sáralítið, vegna þess, að ef það tekst samkomulag um þetta mál innan samgmn., þá verður allur gangur málsins greiðari, bæði í þessari d. og hv. Nd. Ég vil því ítreka beiðni mína til hæstv. forseta, að hann fresti umr. og taki málið út af dagskrá af þessum ástæðum.



Herra forseti. Ég vil fyrir mitt leyti algerlega mótmæla því, að þetta mál sé tafið með því, að það sé tekið út af dagskránni núna, og ég skil ekki satt að segja, af hvaða ástæðu það er. Ég veit ekki betur en samgmn. sé samþykk þessari miðlunartill., sem fram er komin, og það breytir engu í málinu, hvort hv. 1. þm. Eyf. er mættur eða ekki, það er ég alveg sannfærður um. Og ég sé enga ástæðu til þess að fresta málinu, það getur verið til þess bara, að það dagi uppi. Hér í bænum gengur illkynjuð inflúenza. Það veit enginn, hve margir þm. leggjast á næstu dögum. Ég fyrir mitt leyti er algerlega andvigur þessu, og ég skil ekki í því hjá hv. frsm. að vera að koma með þessa till. án þess að ráðgast við okkur meðnm. sína.



Herra forseti. Ég vil eingöngu koma hér til að taka undir orð hv. þm. V-Sk. (JK). Ég sé ekki, að það sé nokkur ástæða til að fresta þessu máli nú. Það er enginn ágreiningur í n. um málið, og það er ágreiningslaust, að nm. lýsa fylgi sínu við till. þeirra hv. 2. þm. Árn. (SÓÓ) og 1. þm. Eyf. (BSt). Ég vil aðeins undirstrika það, að þetta mál er svo mikilvægt, að það er mjög nauðsynlegt, að Alþingi láti vilja sinn í ljós um, hvort það á að verða að lögum eða ekki, og ber brýna nauðsyn til, að því verði hraðað sem allra mest.



Herra forseti. Mér skilst, að þessar umr., sem nú hafa farið fram um þetta mál, séu utan dagskrár. Ég vil þá segja nokkur orð í sambandi við þetta, skal ekki vera langorður. Ég vil vísa til ummæla frsm. þessa máls, frsm. samgmn., hv. þm. Barð., um það, að þar sem hv. 1. þm. Eyf. er veikur, en hann er annar flm. að þessari till., og ég hef ekki haft möguleika á því að bera mig saman við hann um þá breyt., sem ég gerði á till. vegna tilmæla vegamálastjóra, sé eðlilegt að fresta nú umræðu um málið. Ég vil þess vegna taka elndregið undir tilmæli frsm., hv. þm. Barð., að málinu verði nú frestað. Ég vil ekki fara fleiri orðum um þetta að þessu sinni utan dagskrár, en það verður tækifæri til þess að gera það aftur, þegar málið verður tekið til umræðu.



Herra forseti. Þar sem flm. till. leggur svo mikla áherzlu á það að fresta málinu, þá fyndist mér réttast af honum að taka till. aftur til 3. umr., þá getur hann rætt hana við meðflm. sinn, en er ekki að tefja málið fyrir það. Ég veit, hver tilgangurinn er hjá þessum hv. þm. Hann er sá að koma málinu fyrir kattarnef, og því mótmæli ég algerlega. Þetta er fullkomlega sanngjarnt, ef þessi hv. þm. vill ræða við meðflm. sinn, að hann geri það milli umr., en taki till. aftur.



Herra forseti. Út af ummælum hv. þm. V-Sk. (JK) og hv. þm. Seyðf. (BjörgJ) vil ég segja, að það er rangt hjá þeim, að það liggi fyrir nein samþykkt frá hálfu samgmn: um að fylgja þessari till. Hún hefur aldrei komið til atkv. í n., heldur aðeins milli einstakra nm. Hitt er alveg rétt hjá hv. þm. V-Sk., að það er nauðsyn á að hraða málinu, og ég er honum alveg sammála um það, það á að hraða því. En við erum ekki að hindra málið, þó að það verði tekið út af dagskrá núna, þar sem allar horfur eru á, að fullt samkomulag geti náðst um það, og þá gengur það þeim mun hraðar. Sérstakt tilefni er nú til að verða við þessari beiðni hv. 1. þm. Eyf., þegar hv. 2. þm. Árn. (SÓÓ) upplýsir nú, að hann hefur látið prenta till. breytta frá því, sem þeir gengu frá henni í félagi upphaflega, og hv. 1. þm. Eyf. hefur verið veikur síðan og hefur ekki séð hana í þessu formi. Ég krefst þess því, að þetta mál verði tekið út af dagskránni.



Herra forseti. Út af ummælum hv. þm. Barð. (SE) vildi ég aðeins taka fram, að á fundi, sem haldinn var í samgmn. fyrir helgi, var þessi brtt. að vísu ekki borin undir atkv., en á nefndarfundinum lýstu allir nm., þeir sem mættir voru, sig fylgjandi því, að n. lýsti sig meðmælta brtt. eða jafnvel flytti hana sem sína. Og þar sem ein umr. er eftir um málið og það virðist vera samróma álit a.m.k. flestra þeirra, sem hér hafa talað, að nauðsyn beri til, að málið fái afgreiðslu á þessu þingi, þá hefði ég viljað beina þeim tilmælum til 1. flm. till., að hann drægi hana aftur til 3. umr. og að málið yrði afgreitt til 3. umr. á þessum fundi.



Herra forseti. Ég vil í tilefni af þessu, sem fram kom núna síðast frá hv. þm. Seyðf. (BjörgJ) segja það, að ég mun ekki taka till. aftur til 3. umr. Ef umr. um málið verður fram haldið núna, þá mun ég halda þá ræðu um málið, sem ég hafði hugsað mér að gera.

Forseti (PZ): Það er óskað eftir því, að þessu máli sé frestað, og það er gert af einum nm. samgmn. Hins vegar eru aðrir, sem vilja, að málið sé tekið fyrir nú og haldi áfram. Ég hef áður lýst yfir í þessu máli, að ég tel ákaflega nauðsynlegt, að þetta mál nái fram að ganga. En þar sem það liggur fyrir, að annar sá, sem prentaður er sem flm. till., hefur ekki séð hana í því formi, sem hún er í núna, og að því er virðist ekki einu sinni heyrt hana í því formi, sem hún er í nú, þá sé ég mér ekki annað fært, en að fresta umr., en málið verður tekið fyrir á næsta fundi d. Það er tekið af dagskrá núna. Forseti tók málið af dagskrá. Á 106. fundi í Ed., 22, apríl, var frv. aftur tekið til 2. umr. (A. 375, 423).